Matthew & Esmé se Gemaklike Verlowing Fotosessie - Mooi Troues
Matthew en Esmé moes vir die grootste deel van hul liefdes-reis die uitdagings van 'n langafstand verhouding trotseer. Daardie dae is gelukkig nou iets van die verlede en Matthew en Esmé kan mekaar se teenwoordigheid geniet sonder om op te sien na die 100de kilometers wat die rit huis toe inhou. Dié paartjie se opregte opgewondenheid om bymekaar te wees kan duidelik in hul verlowing fotosessie gesien word. Die visie vir hul fotosessie was 'n omgewing waar hulle gemaklik kan wees en die ware aard van hul verhouding kan beklemtoon. Na hierdie fotosessie het Matthew en Esmé beslis hul vrese vir die intimiderende kameralens oorkom en is nou gereed vir hul spesiale dag. Hulle glimlag en poseer gemaklik voor die kamera asof 'n professionele fotosessie tweede natuur vir hulle is!
Rol af vir Matthew en Esmé se gemaklike verlowing fotosessie en verkry 'n paar idees vir jou eie verlowing fotosessie.
Ons was buurman en buurvrou op Universiteit. Ses maande nadat ek uitgetrek het na 'n nuwe kompleks, het ek 'n boodskap van 'n vreemde nommer gekry wat vra of ek saam hom 'n koffie sal gaan drink. Heel verstommend besef ek toe dit is my vorige buurman, saam wie ek nog nooit koffie gedrink het nie! Soos alle goeie goed in Potchefstroom, het ons liefde vir mekaar in die Akker begin. Ons was twee jaar en vyf maande in 'n verhouding, waarvan die meeste lang-afstand was tussen Potchefstroom en Kaapstad.
Die verlowing was 'n groot verassing! Dit was slegs ons twee – geen familie of vriende was teenwoordig nie. Ek het vir die naweek afgevlieg Kaapstad toe om by Matthew te gaan kuier. Ons het besluit om die Saterdag wyn plase te gaan besoek vir 'n regte Kaapse uitstappie, min wetend wat hy beplan. By Rickety Bridge Wynplaas, terwyl ek die natuur bewonder, het hy het agter my rug op sy knie gaan staan en toe ek omdraai my gevra of ek met hom sal trou.
Ons gaan 'n jaar en twee maande verloof wees voor ons groot dag.
Die verloofring was 'n verrassing. Matthew weet verseker waarvan ek hou en hy het baie goeie smaak.
Die verlowing fotosessie was ingesluit by ons trou pakket by That Other Photography. Ons wou graag die verlowing sessie doen om die fotograwe beter te leer ken en om sodoende meer gemaklik te kan wees op ons troudag. Ons gaan ook die mooi foto's gebruik vir ons 'onthou-die-datum' en trou-uitnodigings.
Ons is beide natuur liefhebbers en hou van die buitelewe. Sonsondergang is ook ons gunsteling tyd van die dag. Ons wou graag foto's gehad het waarin ons gemaklik en verlief kan voorkom, maar wat ook elegant is en die kleiner /skelm detail vasvang van ons verhouding.